Spielzeugmuseum, Dorf- und Rebbaumuseum
S Spiilzüügmuseum, s Dorf- und Räbbaumuseum z Rieche bi Baasel befindet sich an dr Baaselstrooss 34 im Alte Wettstäihuus us em 17. Joorhundert, wo si Naame vo sim ehemoolige Bsitzer Johann Rudolf Wettstäi überchoo het. Es isch e dreidäiligi Sammlig und zelt zu de Kulturgüeter im Kanton Baasel-Stadt, wo nazionali Bedütig häi.

Gschicht 
S Spiilzüügmuseum isch 1972 iigrichdet worde und isch s erste in dr Schwiz gsi. Zum zwanzigjöörige Jubileum het mä d Usstelligsflechi um 230 uf 900 Kwadratmeter vergrösseret,  500 Kwadratmeter si em Spiilzüügmuseum gwidmet. Mä het die drei Abdäilige besser drennt und us em Räbbaumuseum en äigeständigi Sammlig gmacht.

D Sammlige 
S Spiilzüügmuseum stellt en umfangriichi Sammlig vo öiropäischem Spiilzüüg us, wo zum Däil em Baasler Museum vo de Kulture ghöört, zum Däil s Legat vom ene brivate Sammler isch. Dr Schwerpunkt lit uf Holzspiilware, Diddistube und -chüchene, Blächspiilzüüg, Blei- und Zinnfigure, Babbiirtheater und Iisebaane. Ländligs Naturspiilzüüg (Dannezapfe, Chnoche) und Objekt us gwärblig-industrielle Härkumft (Nürnbärg, Erzgebirg) wiise uf underschidligi Forme vo dr früenere Erziejig aane. E Spiilruum ergänzt d Usstellig.

S Dorfmuseum stellt dr ländlig Alldaag um 1900 und s Räbbaumuseum d Bedütig vom Wiibau für s Dorf daar.

Litratuur 
 Bernhard Graf und Stefan Hess: Spielzeugmuseum Riehen, Rieche 2010.

Lueg au 
 Museum z Baasel

Weblingg 
 Website vom Spiilzüügmuseum Rieche
 Museum im Wettsteinhaus riehener-jahrbuch.ch (1976)
 Luzia Knobel: Spielzeugmuseum, Dorf- und Rebbaumuseum. In: Gemeinde Lexikon Riehen

Fuessnoote 

Museum z Basel
Kulturguet z Rieche
Kulturguet vo nationaler Bedütig im Kanton Basel-Stadt